<classify> WAFUGAJI wa Kimasai na Kimangati wanaotaka kufanya makazi katika wilaya ya Bagamoyo mkoani Pwani wametakiwa kufuata taratibu na siyo kuvamia maeneo kinyemela. Ushauri huo ulitolewa na Mkuu wa Wilaya ya Bagamoyo, Zainab Kawawa, alipozungumza na timu ya waandishi wa habari wa kampuni ya magazeti ya serikali; Tanzania Standard Newspapers TSN.Wamasai na Wamangati wamekuwa wakiingia katika wilaya yetu kinyemela na kusababisha migogoro ya ardhi baina yao na wenyeji ambao ni wakulima. Alisema wakikuta eneo liko wazi wanajimilikisha, hali ambayo imekuwa ikizua migogoro ya ardhi ya mara kwa mara kiasi cha kufanya viongozi wasikae maofisini kutokana na muda mwingi kushughulikia migogoro ya ardhi. Alisema wao hawazuii wafugaji kuhamia katika wilaya hiyo kwa kuwa nao ni wawekezaji katika eneo hilo la mifugo bali wanapaswa kufuata taratibu. Utaratibu wa mtu anayeingia wilaya nyingine anapaswa kuwa na nyaraka inayomtambua huko anakotoka na kisha kujitambulisha kwa mwenyekiti wa kitongoji au kijiji na hata halmashuri ya wilaya inapaswa kuhusika, alisema Kawawa. Alisema wapo wafugaji wanaoingia kihalali na kusajiliwa katika wilaya yake lakini wanaoleta changamoto ni wale wanaovamia maeneo ambayo siyo yao na kulazimisha kutaka kuyamiliki.  <topic>: kitaifa 